अश्वगंधा से बालों को सफेद होने से रोकें, स्किन की चमक बढ़ाएं, अपनाएं घरेलू नुस्खे
Skin Care At Home; Easy Tips To Follow - आयुर्वेद में अश्वगंधा को विशेष औषधि माना गया है। ब्यूटी इंडस्ट्री में भी अश्वगंधा का काफी मात्रा में इस्तेमाल हो रहा है। स्किन से लेकर हेयर केयर में भी अश्वगंधा का प्रयोग किया जाता है
आयुर्वेद में अश्वगंधा को विशेष औषधि माना गया है। ब्यूटी इंडस्ट्री में भी अश्वगंधा का काफी मात्रा में इस्तेमाल हो रहा है। स्किन से लेकर हेयर केयर में भी अश्वगंधा का प्रयोग किया जाता है। ब्यूटी एक्सपर्ट शहनाज हुसैन बता रही हैं अश्वगंधा के ब्यूटी बेनिफिट्स।
अश्वगंधा, विथानिया सोम्निफेरा, को विंटर चेरी और इंडियन जिनसेंग भी कहा जाता है। इसके शक्तिशाली उपचार गुणों के साथ-साथ त्वचा और बालों की सुंदरता निखारने के लिए आयुर्वेद में इसका काफी मात्रा में उपयोग किया जाता है।
अपनाएं आयुर्वेदिक ब्यूटी 
अश्वगंधा या भारतीय जिनसेंग एक ऐसी औषधि है जो शक्ति और जीवन शक्ति को बढ़ाने की क्षमता के लिए जानी जाती है। ये स्किन और बालों के लिए टॉनिक का काम करता है। ब्यूटी इंडस्ट्री में अश्वगंधा को खास महत्व दिया जाता है। आयुर्वेद में अश्वगंधा के अर्क, काढ़े, पाउडर, तेल का उपयोग औषधि के रूप में किया जाता है। इससे बने क्लींजर, एंटी एजिंग क्रीम, मॉइस्चराइजिंग क्रीम, शैम्पू, कंडीशनर, हेयर टॉनिक आदि की मार्केट में बहुत डिमांड है।
केमिकल के साइडइफेक्ट्स से स्किन और बालों को बचाने के लिए आप खुद घर पर आयुर्वेदिक ब्यूटी प्रोडक्ट्स बना सकती हैं। सूखी अश्वगंधा, पाउडर या जड़ ऑनलाइन या आयुर्वेदिक दुकानों पर आसानी से मिल जाती है। अश्वगंधा की खूबियों से त्वचा और बालों की सुंदरता बढ़ाने के लिए जानें कुछ आसान ब्यूटी टिप्स, जिनसे आप बिना किसी साइडइफेक्ट्स के स्किन और हेयर केयर के आसान घरेलू उपाय आजमा सकेंगी।
अश्वगंधा से स्किन की चमक बढ़ाएं 
अश्वगंधा एंटीऑक्सीडेंट और आयरन से भरपूर होता है। यह दिमाग को शांत करता है और तनाव को भी कम करता है। ग्लोइंग स्किन के लिए आयुर्वेदिक पैक के लिए 2 चम्मच सूखे अश्वगंधा पाउडर में एक चम्मच सूखे और पीसे हुए नींबू के छिलके और एक चम्मच सूखे अदरक को मिलाएं। इन्हें एक कप पानी में डालें और उबाल आने दें। पाउडर थोड़ा नरम होना चाहिए। मिश्रण को ठंडा करें और चेहरे पर लगाएं। 15 मिनट बाद सादे पानी से धो लें। स्किन मिनटों में चमकने लगेगी।
झुर्रियों को कहें बाय-बाय 
अश्वगंधा में स्किन को यंग बनाए रखने के गुण हैं। इसमें शक्तिशाली एंटी-एजिंग गुणों के साथ एंटीऑक्सिडेंट होते हैं जो फाइन लाइन्स और झुर्रियों से राहत देते हैं। साथ ही स्किन पर लंबे समय तक उम्र के संकेत नहीं आने देते। स्किन को यंग बनाए रखने के लिए एक चम्मच अश्वगंधा पाउडर में एक चम्मच शहद और थोड़ा सा गुलाब जल मिलाएं। होठों और आंखों के आस-पास के क्षेत्र से बचते हुए चेहरे पर लगाएं। 15 से 20 मिनट बाद इसे धो लें। शहद की जगह आप एलोवेरा जेल भी मिला सकते हैं।
मुंहासों से छुटकारा पाएं 
अश्वगंधा में एंटीबैक्टीरियल गुण होते हैं जो स्किन को इंफेक्शन या मुंहासों से बचाते हैं। फेस पैक तैयार करने के लिए 2 चम्मच एलोवेरा जेल में एक चम्मच अश्वगंधा पाउडर और आधा चम्मच दालचीनी पाउडर मिलाएं। इस पैक को मुंहासे वाले स्थान पर लगाएं। 20 मिनट बाद सादे पानी से धो लें।
हेल्द बालों के लिए अश्वगंधा
200 मिली नारियल तेल में आधा कप सूखी अश्वगंधा की जड़ मिलाएं। 2 हफ्ते तक रोजाना एक एयरटाइट जार में धूप में रखें। तेल को छान लें और बालों में तेल लगाने के लिए हफ्ते में एक या दो बार इस्तेमाल करें। इस तेल को रात में बालों में लगाएं और सुबह शैंपू कर लें। यह तेल बालों को पोषण देता है और मुलायम बनाता है। इस तेल से डैंड्रफ में भी राहत मिलती है।
सफेद बालों से राहत पाएं 
अश्वगंधा में अमीनो एसिड होता है, जो बालों को हेल्दी बनाए रखता है। इसमें मौजूद टायरोसिन अमीनो एसिड बालों और त्वचा में गहरे रंग के पदार्थ मेलेनिन के उत्पादन को बढ़ाने में मदद करता है। इसीलिए कहा जाता है कि अश्वगंधा समय से पहले सफेद होने वाले बालों को रोकता है। अश्वगंधा पाउडर और गर्म पानी का पेस्ट बना लें। बालों को सेक्शन में बांटें। स्कैल्प और बालों पर लगाएं। प्लास्टिक शावर कैप पहन लें और आधे घंटे के लिए लगा रहने दें, फिर बालों को पानी से धो लें।